ઈ. સ. ૧૫૭૮માં પોર્ટુગલના યુવાન રાજાનું એક લડાઈમાં મૃત્યુ થયું. કોઈ વારસ નહોતો. ગાદી ખાલી પડતાં બહુ ખટપટો ચાલી પણ ૧૫૮૦માં સ્પેનના રાજા ફિલિપ બીજાએ એના પર કબજો કરીને આઇબેરિયન યુનિયન બનાવ્યું (અહીં). એ વખતે લંડનનો ૨૬ વર્ષનો યુવાન વેપારી જેમ્સ લૅંકેસ્ટર લિસ્બનમાં જ હતો. અહીં એ ધંધાના પહેલા પાઠ શીખ્યો અને જહાજના કપ્તાન તરીકે પણ કુશળતા મેળવી. પરંતુ પોર્ટુગલ હવે સ્પેનના કબજામાં હતું અને સ્પેન અને ઇંગ્લૅન્ડ વચ્ચે વેર હતું એટલે લૅંકેસ્ટરને પણ ત્યાં પોતાની સંપત્તિ છોડીને લંડન ભાગી આવવું પડ્યું.પોર્ટુગલ ઇંગ્લૅન્ડને મસાલા-તેજાના આપતું પણ એ રસ્તો હવે બંધ થયો. અંગ્રેજી જહાજોના લિસ્બન આવવા પર પણ પ્રતિબંધ મુકાઈ ગયો. પોર્ચુગીઝ માલસામાન બંધ થયો એ એક રીતે તો ઇંગ્લૅન્ડ માટે આશીર્વાદ રૂપ જ ગણવું જોઈએ. કારણ કે એ પોર્ટુગલ સાથેના વેપારી સંબંધોમાંથી મુક્ત થયું અને જાતે જ કંઈ કરવાનો રસ્તો એણે શોધવાનો હતો. હવે મસાલા માટે એમણે જાતે જ દુનિયા ખેડવાની હતી. આના માટે ચાંચિયાગીરી પણ એક ઉપાય હતો.